Beblavý, Miroslav, poslanec NR SR (2012-05-15):
Ďakujem pekne. Takže som rád, že národná jednota vládne aspoň v hokeji, aspoň to je dobré znamenie. A, bohužiaľ, dostanem sa od týchto úsmevných a, myslím, predsa len zjednocujúcich vecí k tým, ktoré nás viac rozdeľujú. Jednou z nich, bohužiaľ, asi bude aj nominácia pani Kročianovej na predsedníčku Úradu na ochranu osobných údajov. Ide o pomerne vážny úrad. Je to úrad aj pomerne so silnými právomocami. Často si to ľudia neuvedomujú, ale je to napr. práve tento úrad, ktorý v minulosti dosť aktívne potieral právo občanov na prístup k informáciám rôznymi svojimi rozhodnutiami za bývalého vedenia. Z toho, samozrejme, nijako neobviňujem pani kandidátku, ale je to úrad, ktorý má pomerne rozsiahle právomoci. Je to napr. úrad, ktorý v nedávnej minulosti znefunkčnil aj dokonca fungovanie vestníka Úradu pre verejné obstarávanie niektorými svojimi rozhodnutiami. Takže treba mať na vedomí vážnosť tohto úradu a osobitne právo v oblasti práv občanov na informovanie. Pozrime sa však na to, koho dnes kandiduje vláda na predsedníčku tohto úradu. Pani Kročianová, ako bolo spomenuté, sa stala za prvej vlády pána Fica riaditeľkou Colného riaditeľstva, treba spomenúť, a k tomu sa ešte vrátim, ako nominantka Slovenskej národnej strany, pokiaľ viem, nebola to nominantka strany SMER. A na tomto poste preukázala jednak aj talent na pomerne výraznú mieru papalášstva, ale aj talent na pomerne výraznú mieru zneužívania svojho postavenia. Ten talent na papalášstvo možno ilustrovať len na niekoľkých príkladoch. Ten prvý príklad je, že pani riaditeľka Colného riaditeľstva sa rozhodla, aspoň to vyplýva z informácií, ktoré boli zverejnené, že byt, v ktorom žilo v Bratislave sedem príslušníčok colnej správy, museli tieto príslušníčky colnej správy vyprázdniť. A pani riaditeľka sa doň nasťahovala sama za nájomné, ktoré predstavovalo asi desatinu trhovej ceny, napriek tomu, že mala plat asi vo výške 80 000 korún mesačne. Takisto si dala osobitnú klauzulu, pokiaľ ide o používanie svojho služobného auta, čo umožnilo zázračným spôsobom robiť služobné cesty vždy ku koncu týždňa tam, kde bývala, mimo Bratislavy. A takto by sa dalo pokračovať. Účasti služobným autom na mítingoch SNS a podobne už ani nebudem spomínať. To sú osobné papalášske tendencie. Ešte vážnejšie z hľadiska výšky sú tendencie k netransparentnému verejnému obstarávaniu, ktoré sme mohli pozerať najmä v prospech firmy IKORES, ktorá je všetkým tým, ktorí dlhšie sledujú slovenskú politiku a verejný život, známa. Je to napr. rekonštrukcia hraničného priechodu vo Vyšnom Nemeckom za približne 115 mil. korún vo forme priameho zadania. Je to aj projektová dokumentácia archívu za cca 50 mil. korún a niektoré ďalšie zákazky, napr. na letisku, všetky urobené bez verejnej súťaže alebo v nejakej forme iného priameho zadania. Myslím si, že pani Kročianová svojou minulosťou vo verejnej funkcii dostatočne preukázala, že sa na vysokú verejnú funkciu nehodí, ak teda myslíme slová o predsa len určitých štandardoch vážne. Poviem veľmi otvorene, že nemusíme sa tu dnes moralizátorsky hrať na to, že všetci nominanti napr. strany SMER sú zlí a za každých okolností morálne nevhodní a, naopak, nominanti druhých strán sú vždy dobrí a za každých okolností vhodní. Myslím si, že skúsenosť, ktorú máme z minulosti, ukazuje, že každá politická strana sa môže mýliť vo svojich nominantoch, ktorých nominuje na vysoké verejné funkcie. Možno sa líši tá miera, ale to už je trošku vecou osobného posúdenia. To znamená, z toho hľadiska, čo je prekvapujúce a prečo som si dovolil dnes vystúpiť v mene klubu SDKÚ – DS, je najmä fakt, že pani Kročianová je dnes nominovaná na túto veľmi vysokú verejnú funkciu, ktorú volí táto Národná rada po tom, čo už preukázala svoju nevhodnosť, lebo to, že politická strana vrátane strany SMER sa môže pomýliť, je pre mňa úplne prípustné. Samozrejme, za každý omyl sa nesie politická zodpovednosť, ale myslím si, že tento postup by bolo možné oceniť. Namiesto toho sme v prípade pani Kročianovej a, bohužiaľ, nielen v jej prípade svedkom toho, že sa do vysokých verejných funkcií vracajú ľudia, ktorí už raz preukázali svoju nevhodnosť na ne. Toto považujem za veľmi negatívny jav a dokonca aj za prekvapivý jav, lebo, ako som už spomenul, v prípade pani Kročianovej pôvodne išlo o nominantku SNS, to znamená, teda neovládam, či možno je dneska členkou strany SMER alebo v akom je vzťahu, ale rozhodne ide o niekoho, koho do verejného života priviedla strana SMER, v roku 2006 priviedla ju tam Slovenská národná strana, ale prekvapivo dnes si ju strana SMER osvojuje a nominuje ju na takúto naozaj vysokú funkciu. A je to osobitne znepokojujúce, keďže, ako som spomenul, uvedený úrad má dosť výrazné kompetencie práve v oblasti transparentnosti boja proti korupcii a celkového boja za zlepšenie informovanosti vo verejnom živote, čo viem, že inak téma, ktorá práve pánovi ministrovi, ktorý nám to tu predkladá, je minimálne od volieb veľmi srdcu blízka. Takže z týchto dôvodov by som chcel predsa len dať na zváženie kolegom zo strany SMER, ktorí majú jednoznačnú majoritu, a teda oni budú rozhodovať vo voľbách, aby predsa len zvážili, či sa chcú asociovať s touto osobou, s ktorou doteraz asociované boli len tým, že s ňou boli vo vláde. Ale nebola to ich nominantka, mohli by úspešne povedať, že je to zodpovednosť Jána Slotu a my sme sa z minulosti poučili. Ak to však urobiť nechcete, preberiete za ňu plnú zodpovednosť aj do budúcnosti. A hovorím, tie dôvody nie sú jasné, keďže nepochybujem, že napriek tomu veľkému počtu pozícií, ktoré sa pre stranu SMER uvoľnili po týchto voľbách vďaka jej výraznému víťazstvu, predsa len vaša členská základňa je základňa sympatizantov, je predsa len širšia, než že by ste boli odkázaní na to, nominovať diskreditovaných ľudí. Takže toľko z mojej strany. Chápem, že to bude asi predmetom aj určitej kritiky zo strany, chcel som povedať koalície, musím sa vždy opraviť, vlády a vládnych poslancov, ale preto som sa snažil naozaj zdôrazňovať, že nechcem vám vešať pani Kročianovú okolo krku, ale ak si ju zavesíte sami, potom nám nemôžete mať za zlé, že už to tak budeme v budúcnosti robiť. Je to plne na vašom zvážení a je to, samozrejme, plne vo vašej moci. Ďakujem veľmi pekne.